b'\n_START_ARTICLE_\nCogad G\xc3\xa1edel re Gallaib\n_START_PARAGRAPH_\nCogad G\xc3\xa1edel re Gallaib (Krigen til de irske mot de fremmede) er en irsk middelaldertekst som forteller om herjingene til vikingene i Irland og den irske kongen Brian B\xc3\xb3rumas store krig mot dem som begynte med slaget ved Sulcoit i 967 og kulminerte i slaget ved Clontarf i 1014 hvor Brians styrker seiret, men hvor han selv ble drept. Kr\xc3\xb8niken, som sammenligner Brian B\xc3\xb3ruma med antikkens keiser Augustus og Aleksander den store, ble skrevet tidlig p\xc3\xa5 1100-tallet, minst hundre \xc3\xa5r etter at de hendelser som ble beskrevet skjedde.\n_START_SECTION_\nDatering\n_START_PARAGRAPH_\nBasert p\xc3\xa5 indre tekstbevis og p\xc3\xa5 tekstens vesen i dens hentydninger til Brians barnebarns s\xc3\xb8nn, Muirchertach Ua Briain (d\xc3\xb8d 1119), er det sannsynlig at verket ble skrevet og satt sammen en gang mellom 1103 og 1111. Cogad G\xc3\xa1edel re Gallaib har blitt funnet i tre tekster. Disse er Leinsterboken (ca 1160), Dublinmanuskriptet (fra 1300-tallet), og Brusselsmanuskriptet (fra 1635).\n_START_SECTION_\nPolitisk hensikt\n_START_PARAGRAPH_\nKr\xc3\xb8nikens hovedhensikt synes \xc3\xa5 v\xc3\xa6re \xc3\xa5 lovprise og rose Brian B\xc3\xb3ruma og s\xc3\xa5ledes vise at nedtegnelsene av prestasjonene til Brians dynasti D\xc3\xa1l Cais beviste at de fortjente overkonged\xc3\xb8mme i Irland framfor andre. Dette var aktuelt tema fordi konge\xc3\xa6tten Ua Briain kjempet mot D\xc3\xa1l Cais om overherred\xc3\xb8mmet i Irland p\xc3\xa5 den tiden da denne kr\xc3\xb8niken ble skrevet. Verket er p\xc3\xa5 denne m\xc3\xa5ten like mye et samtidspolitisk propagandainnlegg som en gjenfortelling av fortiden._NEWLINE_Det er likheter i framstillingen mellom denne kr\xc3\xb8niken og den islandske Nj\xc3\xa5ls saga som ble skrevet en gang rundt 1280. I 1954 postulerte forskeren Einar Olafur Sveinsson at en noe tidligere og n\xc3\xa5 tapt saga, Brj\xc3\xa1nssaga eller Brians saga, hadde blitt innlemmet i Nj\xc3\xa5ls saga. De enkelte forholdene mellom de to redegj\xc3\xb8relsene, Cogad G\xc3\xa1edel re Gallaib og Nj\xc3\xa5ls saga, er fortsatt et emne for akademisk debatt, og de islandske kildene, da de ble skrevet ned, er av betydelig senere dato enn den irske kr\xc3\xb8nike._NEWLINE_Forfatteren av Cogad G\xc3\xa1edel re Gallaib beskriver vikingene som ondskapsfulle barbarer og antyder at dublinerne er deres etterkommere. Det synes derfor som om teksten ogs\xc3\xa5 er et fors\xc3\xb8k p\xc3\xa5 \xc2\xab\xc3\xa5 sette dublinerne p\xc3\xa5 plass\xc2\xbb"._NEWLINE_Moderne forskere betrakter Cogad G\xc3\xa1edel re Gallaib som et stykke \xc2\xabglimrende propaganda\xc2\xbb, skrevet i en \xc2\xabbombastisk stil og full av patriotisk overdrivelser\xc2\xbb. Selv om kr\xc3\xb8niken har forblitt en verdifull kilde til informasjon om vikingtiden i Irland, er dens p\xc3\xa5litelighet og n\xc3\xb8yaktig tvilsom og usikker._NEWLINE_Sammenlignbare tekster er blant annet den tidligere Irlands fragmentariske annaler og den senere Caithr\xc3\xa9im Chellach\xc3\xa1in Chaisil (Cellach\xc3\xa1n av Cashels seierrike karriere).'